PREDKLADACIA SPRÁVA
Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 32 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) návrh poslanca Národnej rady Slovenskej republiky Romana MALATINCA na vydanie zákona, ktorým sa mení a dopĺňa zákon č. 284/2014 Z. z. o Fonde na podporu umenia a o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. v znení neskorších predpisov (tlač 1245) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

Všeobecne

Poslanecký návrh zákona reaguje na zmenu zákona č. 284/2014 Z. z. o Fonde na podporu umenia a o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. v znení neskorších predpisov (ďalej len „zákon“), ktorá bola prijatá v roku 2024 zákonom č. 169/2024 Z. z., a  ktorá presunula kľúčové kompetencie z riaditeľa Fondu na podporu umenia (ďalej len „fond“) na radu fondu. Poslaneckým návrhom zákona sa navrhuje navrátenie pôvodného rozhodovacieho mechanizmu pri prideľovaní dotácií, v ktorom o prideľovaní dotácií rozhoduje riaditeľ fondu na základe stanovísk odborných komisií. Uvedenú zmenu predkladateľ odôvodňuje praktickými skúsenosťami, ktoré podľa predkladateľa poukázali na problémy vo fungovaní fondu, pri nominácii nových členov rady fondu a overovaní ich odbornej spôsobilosti a skomplikovali rozhodovací proces pri prideľovaní podpory z fondu.

Zároveň poslanecký návrh zákona obsahuje aj ďalšie legislatívne úpravy, ktoré súvisia s fungovaním odborných komisií, dozorných orgánov a kontrolou finančných prostriedkov. Predkladateľ uvádza, že tieto zmeny majú za cieľ zabezpečiť väčšiu transparentnosť, zodpovednosť a právnu istotu v oblasti rozhodovania o verejných financiách. Predkladateľ argumentuje, že navrhované zmeny vychádzajú z praktických skúseností z fungovania fondu a z požiadaviek odborníkov, ktorí dlhodobo poukazovali na potrebu zefektívniť a skvalitniť niektoré procesy.

Stanovisko
Ministerstvo kultúry uplatňuje k poslaneckému návrhu zákona tieto pripomienky:

1. Všeobecná pripomienka
Poslanecký návrh zákona opätovne zveruje rozhodovanie o poskytnutí finančných prostriedkov z fondu riaditeľovi fondu namiesto rady fondu, t. j. návrat do stavu pred novelou zákona z roku 2024. Napriek navrhovanej zmene sa rade fondu opätovne nepriznáva významné oprávnenie, ktoré mala do prijatia novely z roku 2024, a to oprávnenie rady fondu oboznamovať  sa s informáciou o pridelení finančných prostriedkov fondom, ktorú jej pred uzavretím zmluvy o poskytnutí finančných prostriedkov so žiadateľom predkladal riaditeľ fondu. Rada fondu mohla podľa pôvodnej právnej úpravy požiadať riaditeľa fondu o predloženie stanoviska k žiadosti o poskytnutie finančných prostriedkov spolu so žiadosťou a jej hodnotením na účely vyhodnotenia uplatnenia zásad a priorít podpornej činnosti fondu. 

Uvedenému oprávneniu rady fondu zodpovedala do prijatia novely zákona z roku 2024 povinnosť riaditeľa fondu predkladať rade fondu informácie o pridelení finančných prostriedkov fondom pred uzavretím zmluvy so žiadateľom. Ani táto povinnosť riaditeľa fondu sa poslaneckým návrhom zákona opätovne nezavádza. 

2. V úvodnej vete čl. I odporúčame slovo „a“ pred slovami „zákona č. 169/2024 Z. z.“ nahradiť čiarkou a za slová „zákona č. 169/2024 Z. z.“ vložiť slová „a zákona č. 294/2025 Z. z.“.

Odôvodnenie: Legislatívno-technická pripomienka.

3. K čl. I bod 5 - Je potrebné ponechať právomoc ministra kultúry vymenovať a odvolať určitý počet členov rady fondu bez návrhu. 
Odôvodnenie: Považujeme za dôvodné, aby minister kultúry menoval určitý počet členov rady fondu bez návrhu, aby bolo ministerstvo kultúry touto formou informované priamo o činnosti rady fondu a zachovalo si určitú mieru vplyvu. Uvedený systém existoval už pri vzniku fondu v roku 2014.
4. V čl. I bod 5 prvej vete číslovku 9 odporúčame uviesť slovom.

Odôvodnenie: Legislatívno-technická pripomienka.

5. V čl. I odporúčame za bod 6 vložiť nové body 7 a 8, ktoré znejú:
„7. V § 7 ods. 2 písm. c) sa slová „§ 5 ods. 5 až 7“ nahrádzajú slovami „§ 5 ods. 5 a 6“.
8. V § 7 ods. 3 sa slová „§ 5 ods. 9“ nahrádzajú slovami „§ 5 ods. 8“.“.
Odôvodnenie: Legislatívno-technická úprava vzhľadom na úpravu obsiahnutú v čl. I bod 6, ktorou sa navrhuje vypustenie odseku 7 v § 5.

6. V čl. I bod 7 odporúčame slová „§ 4 ods. 2 písm. n)“ nahradiť slovami „§ 4 ods. 2 písm. m)“.

Odôvodnenie: Legislatívno-technická pripomienka.

7. V č. I bod 8 navrhujeme v úvodnej vete slovo „ods.“ nahradiť slovom „odsek“.
Odôvodnenie: Legislatívno-technická pripomienka.

8. V č. I bod 14 odporúčame vložiť bodku na konci bodu.
Odôvodnenie: Legislatívno-technická pripomienka.

9. Poslanecký návrh zákona v čl. I bod 16 opätovne zavádza, že odborné komisie predkladajú svoje stanovisko v písomnej forme riaditeľovi fondu. V ustanovení nie je upravená dôležitá skutočnosť, že odborné komisie navrhujú aj základný časový rámec pre poskytnutie a použitie finančných prostriedkov tak, ako to bolo upravené do prijatia novely z roku 2024.
10. V č. I bod 22 navrhujeme v úvodnej vete slovo „ods.“ nahradiť slovom „odsek“.

Odôvodnenie: Legislatívno-technická pripomienka.

11. V čl. I bod 23 sa dopĺňa oprávnenie žiadateľa o poskytnutie finančných prostriedkov z fondu podať podnet dozornej komisii fondu voči rozhodnutiu riaditeľa fondu o neposkytnutí finančných prostriedkov, z dôvodu nedodržania pravidiel a zásad podpornej činnosti fondu. Nie je jasné, aký je účel tohto ustanovenia vo vzťahu k žiadateľovi. Dozorná komisia fondu je kontrolný orgán fondu. Podľa § 18 ods. 9 poslaneckého návrhu zákona sa proti rozhodnutiu riaditeľa fondu o neposkytnutí finančných prostriedkov nebude dať odvolať. Podnet dozornej komisii fondu možno podať aj bez navrhovaného ustanovenia. Dozorná komisia fondu nebude môcť zvrátiť rozhodnutie riaditeľa fondu o neposkytnutí finančných prostriedkov. Aj s poukazom na ustanovenie § 4 ods. 2 písm. c) a g) zákona a našu pripomienku č. 1, by sme za vhodnejšie považovali podnet adresovať rade fondu.     
12. K čl. I bod 25 - Poukazujeme na to, že navrhovaná úprava je zmätočná a nesleduje cieľ, ktorý je deklarovaný v osobitnej časti dôvodovej správy k tomuto bodu. Podľa dôvodovej správy „sa dopĺňa ustanovenie umožňujúce financovanie odmien členov odborných komisií z podpory fondu“. Predpokladáme, že zámerom predkladateľa bolo ustanoviť, že financovanie odmien členov odborných komisií sa realizuje z finančných prostriedkov určených na podpornú činnosť, ktoré tvoria najmenej 94% sumy príjmov podľa § 23 ods.1 písm. a), c), e), g) a § 23 ods. 1 písm. h) a k), ak odsek 7 písm. c) neustanovuje inak. V zmysle platnej právnej úpravy podľa § 23 ods. 8 zákona je fond povinný použiť celú sumu svojich príjmov podľa § 23 ods. 1 písm. b) a j) (splátky istiny pôžičiek poskytnutých z fondu a vratky nepoužitých finančných prostriedkov alebo neoprávnene použitých finančných prostriedkov poskytnutých fondom podľa zákona) na podpornú činnosť podľa zákona. To znamená že uvedené príjmy fond nerozdeľuje v pomere min. 94% na podpornú činnosť a najviac 6% na vlastnú prevádzku. V zmysle navrhovanej úpravy sa dopĺňa veta, ktorá iba deklaruje, že na účel použitia príjmov podľa § 23 ods. 1 písm. b) a j) sa za podpornú činnosť považuje aj financovanie odmien členov odborných komisií. Uvedená úprava je zmätočná a vyplýva z nej, že členovia odborných komisií by boli odmeňovaní iba z príjmov fondu podľa § 23 ods. 1 písm. b) a j), ktoré sú v celosti určené na podpornú činnosť. 
13. V čl. I bod 27 neodporúčame zníženie percenta, ktoré si môže ministerstvo kultúry vyhradiť z príspevku do fondu na podporu priorít určených ministerstvom kultúry. Aktuálne je ministerstvo kultúry oprávnené vyhradiť si maximálne 25% z príspevku do fondu, pričom poslaneckým návrhom zákona sa vracia na úroveň 20%. Návrh na úpravu považujeme za nedostatočne odôvodnený (finančný príspevok zo štátneho rozpočtu do fondu sa od roku 2014 zvýšil z 10 miliónov eur na aktuálnych 30 200 000,- eur, čo jednak umožnilo podporiť vyšší počet žiadateľov a zároveň zrealizovať prioritné aktivity stanovené ministerstvom kultúry, ktoré sú zamerané najmä na významné výročia celospoločenského významu alebo obnovu kultúrnej infraštruktúry).
14. Upozorňujeme na absenciu prechodných ustanovení v poslaneckom návrhu zákona, v ktorých je potrebné upraviť otázku členstva aktuálnych členov rady fondu, resp. dozornej komisie fondu, ktorým stále plynie funkčné obdobie a nových členov týchto orgánov fondu, keďže poslanecký návrh zákona mení zloženie (nominácie) a počet členov rady a dozornej komisie. 
Zároveň je v prechodných ustanoveniach potrebné upraviť, ako sa budú posudzovať žiadosti o poskytnutie finančných prostriedkov, ktoré boli predložené na základe výziev fondu vyhlásených pred účinnosťou poslaneckého návrhu zákona. 

Vzhľadom na vyššie uvedené pripomienky ministerstvo kultúry odporúča vláde Slovenskej republiky vysloviť nesúhlas s poslaneckým návrhom zákona.
